Kazda, Radovan, poslanec NR SR (2021-10-27):
Ďakujem. Vážený pán predsedajúci, vážené panie poslankyne, vážení páni poslanci, no, pomaly sa blížime ku koncu v rozprave, ja som to tu strávil celý deň minulý, takže súdim, že už sa začínajú opakovať tie isté argumenty. Pán Tomáš vlastne v podstate zopakoval oveľa bulvárnejšou formou to, čo včera pán poslanec Kamenický. Televízne štúdio poslancov zvolených sa ĽSNS už skončilo. Vlastne ani som nenašiel dôvod, čo by som tam vedel nejakým spôsobom okomentovať, pretože bolo to vlastne bez argumentu, ako tradične. Mimochodom, páni poslanci, za včera máme 4 700 nových prípadov covidu, váš poslanec Krupa je ospra... požiadal o ospravedlnenie z dôvodu, že je v karanténe, čiže bol v kon... tvrdí, že bol v kontakte s infikovanou osobou. Včera, včera sa tu aj celé dni (reakcie z pléna a zaznievanie gongu) sa tu sedí vedľa vás bez rúška, tak prepáčte mi, ale naozaj aj pán poslanec Mazurek, mal som dôvod, prečo som žiadal, aby ste mali rúško, naozaj boli ste v kontakte s osobou, ktorá tvrdí, že bola priamo v kontakte. (Reakcie z pléna a zaznievanie gongu.) Ste tam v jednom, v jednom sektore, takže váš prínos k potenciálnemu šíreniu ťažkého ochorenia je tentoraz naozaj veľmi významný a veľmi závažný. Vrátim sa ešte teraz, aby som trochu zhrnul tú debatu. Za najzaujímavejší príspevok za včerajšok považujem príspevok pána poslanca Kamenického, to bol vecný príspevok, snažil sa vysvetliť aj navrhnúť možno nejaké riešenia. Hovoril o uznesení európskej, o zasadnutí Európskej rady, ktorá má nejaké odporúčania pre členské krajiny, ktoré, samozrejme, sú odporúčaniami, ktoré veľmi zaťažujú verejné financie, to si treba povedať otvorene. Hovoril napríklad o tom, že hovoril o príkladoch zo zahraničia, o tom, že v niektorých krajinách už zavádzajú nejaké energetické šeky a poukazy, hovoria o tom, že niektoré krajiny znižujú, znižujú DPH. Ja hovorím, že to nie sú, to nie sú návrhy od diabla, to sú návrhy, ktoré sa bežne používajú, ale krajiny, o ktorých hovoril pán poslanec Kamenický, väčšina tých krajín nemá regulované ceny pre domácnosti v súčasnosti, my ešte máme regulované ceny pre domácnosti a malé podniky, to zname... to je jeden argument a ten druhý argument môj je, že ten dopad cien elektriny na budúci rok ani plynu by nemal byť zase nejaký veľmi zásadný pre domácnosti, hovorím o domácnostiach. Skôr sa očakáva nárast možno až v tom roku 2023 s ohľadom na teda, na tie termíny, kedy sa nakupuje elektrina dopredu a plyn, takže máme dostatok času posúdiť, aký bude, aká bude krivka vývojová potenciálneho rastu ceny elektriny a plynu. Druhá vec. Cena elektriny rastie z dôvodu silovej ceny elektriny. Cena plynu rastie takisto z dôvodu výsledku dopytu a ponuky na trhu. Do tohto procesu nevie nijakým spôsobom vláda zasiahnuť. Absolútne žiadnym. Nemôže, nemôže nijakým spôsobom ovplyvniť cenu elektriny alebo plynu, tú silovú. Vláda takisto nevie zasiahnuť do rozhodovania Úradu pre reguláciu sieťových odvetví, pokiaľ to nie je vláda, ktorá tam má dosadeného svojho podržtašku pána Holjenčíka, takže Úrad pre reguláciu sieťových odvetví takisto v súčasnosti posudzuje, navrhuje nejaké opatrenia, ktorými, ktoré by mali v budúcnosti viesť k tomu, že poplatky za distribúciu a prenos by sa mohli potenciálne znížiť. To je zase tá zložka elektriny, ktorú vie ovplyvniť Úrad pre reguláciu sieťových odvetví. Čo sa týka, čo sa týka priemyslu. Tá ďalšia otázka bola, jedna vec je vplyv na domácnosti, na malé podniky, druhá otázka je vplyv na priemysel. Čo vieme s tým robiť? Tam sa ponúka ešte jedno riešenie, ktoré, o ktorom sa už hovorí a o ktorom budeme hovoriť, mimochodom, hodinu, za hodinu aj na Komisii pre energetiku, kde budú páni štátni tajomníci z ministerstva financií a z ministerstva hospodárstva. Existujú, existuje možnosť nejakým spôsobom vrátiť priemyslu peniaze, ktoré sú, ktoré sú kumulované v Environmentálnom fonde a ktoré boli vybraté vlastne od priemyslu na cenách emisných povoleniek. Priemysel trpí aj tým, že rastie cena emisných povoleniek, to už tu bolo povedané niekoľkokrát, všetci to vieme a v dôsledku toho, v dôsledku toho sa dostávajú niektoré z tých spoločností, na Slovensku je ich asi, asi sto, ktoré sú, myslím, že okolo stovky, ktoré sú zapojené do systému obchodovania s emisnými kvótami, tak hlásia, že sa dostávajú do veľkých finančných problémov, ekonomických problémov a niektoré už aj ohlásili, že už aj utlmujú výrobu. Takže áno, jedna z tých možností je vrátiť tie peniaze z Environmentálneho fondu, nejakú časť, ktorú umožňujú, umožňuje aj európska legislatíva, vrátiť ich do priemyslu. Áno, toto považujem za celkom, celkom dobrý návrh, o ktorom, samozrejme, už aj vieme a ktorý už aj, o ktorom sa už aj rokuje, nakoľko o rozdelení prostriedkov v Environmentálnom fonde rozhoduje, rozhoduje sa na základe dohody medzi ministerstvom financií a ministerstvom životného prostredia. Upozorňujem, nie ministerstvom hospodárstva, preto niektorí poslanci, som videl, že tu boli zmätení, a nemajú celkom jasno, že čo sú čie kompetencie, takisto ako znižovanie DPH je kompetencia ministerstva financií. Bol by som rád potom, keby niektorí poslanci možno, keď nie sú celkom zorientovaní v tej problematike, aby si to najprv naštudovali a potom o tom, o tom viacej rozprávali. Tak to je zhruba všetko. Chcel som ešte reagovať na pána poslanca Schlosára. Vy ste tu, vy ste tu hovorili o tom, že zatvorenie dvoch blokov jadrovej elektrárne v 90. rokoch spôsobili, spôsobilo, že dnes rastie cena elektriny. To bol asi jeden jediný, taká nová informácia, ktorú som tu započul, a teda to by som možno naozaj chcel vedieť, že akým spôsobom ste na to prišli. Cena elektriny rastie o 20 rokov neskôr a rastie z iných dôvodov. Rastie z dôvodov možno čiastočne aj zatvárania blokov jadrových elektrární v Nemecku, v Nemecku, v Nemecku – pán poslanec Mazurek, prv, než sa začnete smiať, skúste chvíľočku nechať to dohovoriť, a nie že v pol vete sa začnete smiať ako malé dieťa – v Nemecku, nie zatvorenia blokov, ktoré nastalo, rozhodnutie o zatvorení blokov, ktoré nastalo pred dvadsiatimi rokmi na Slovensku. (Povedané so smiechom.) Cena elektriny rastie z toho dôvodu, že sa odvíja od tej hraničnej hodnoty najdrahšieho dodávateľa elektriny, čo sú v súčasnosti uhoľné elektrárne. Takže toľko len na margo. Ďakujem.